钦定古今图书集成/明伦汇编/官常典/第734卷 > 郭嘉
## 钦定古今图书集成/明伦汇编/官常典/第734卷 > 郭嘉

按《元史忠义传》：“嘉字元礼，濮阳人。祖昂，父惠，俱以战
功显。嘉慷慨有大志，始由国子生登泰定三年进士
第，授彰德路林州判官，累迁翰林国史院编修官，除
广东道宣慰使司都元帅府经历。未几，入为京畿漕
运使司副使，寻拜监察御史。会朝廷以海寇起，欲于
浙东温、台、庆元等路立水军万户镇之，众论纷纭莫”
定。擢嘉礼部员外郎，乘驿至庆元，与江浙行省会议
可否。嘉至，首询父老，知其弗便，请罢之。会方择守令，
绥靖辽东，乃授嘉广宁路总管，兼诸奥鲁劝农防御。
属盗起，军旅数兴，供饷无虚日，民苦和籴转输，而吏
胥得因时为奸。嘉设法计其户口，第其甲乙，民甚便
之。有诏团结义兵，嘉招集民数千，教以坐作进退，万
千百夫各统以长，号令齐一，赏罚明信，故东方诸郡，
钱粮之富，甲兵之精，称嘉为最。十八年，寇陷上京，嘉
闻之，躬率义兵出御。既而辽阳陷，嘉将众巡逻。去城
十五里，遇青号队伍百馀人，绐言官军，嘉疑其诈，俄
果脱青衣变红。嘉出马射贼，分兵两队而夹攻之，生
擒贼数百，死者无算。嘉见贼势日炽，孤城无援，乃集
同官议攻守之计，众皆失措，嘉曰：“吾计决矣。”因竭家
所有衣服财物犒义士，以励其勇敢。且曰：“自我祖宗，
有勋王室，今之尽忠，吾分内事也。况身守此土，当生
死以之，馀不足恤矣。”顷之，贼至，围城亘数十里。有大
呼者曰：“辽阳我得矣，何不出降！”嘉挽弓射呼者，中其
左颊，堕马死，贼稍引退，嘉遂开西门逐之，贼大至，力
战以死。事闻，赠崇化宣力效忠功臣、资善大夫、河南
江北等处行省左丞、上护军，封太原郡公，谥“忠烈。”